# Formačno-animačná téma – september 2025

Milí spolupracovníci!

V roku 2026, 9. mája si pripomíname 150. výročie nášho Združenia. Chceme ho osláviť spoločným stretnutím **2. mája 2026 v Žiline**. Budeme tam spoločne ďakovať a modliť sa za to, aby sme vedeli dať v duchu dona Bosca odpovede na výzvy dnešného sveta.

Pre našu duchovnú prípravu na slávenie tohto jubilea boli na svetovej úrovni navrhnuté tieto tri prvky:

* PAMÄTAŤ na sen, z ktorého sme sa zrodili
* ZNOVU SA ZRODIŤ pomocou meditácie prísľubu a pravidiel nášho apoštolského života
* REŠTARTOVAŤ našu prítomnosť vo svete a pre mladých, aby sme zviditeľnili našu identitu

1. **Pamätať-nezabúdať.** V knihe Deuteronómium, v knihe obnovenia vernosti zmluve, sa spomína výzva *pamätaj* 21 krát. A k tomu sa viaže v rôznych obmenách výzva *nezabudni.* Z všetky texty aspoň tento jeden, kde v synoch a vnukoch máme naznačené aj naše saleziánske pole v práci pre mladých.

*Len sa maj na pozore a poriadne sa chráň,* ***aby si nezabudol*** *na to, čo si na vlastné oči videl a aby to nevymizlo z tvojho srdca, kým žiješ! Pouč o tom svojich synov a vnukov!****Pamätaj*** *na deň, keď si na Horebe stál pred Hospodinom, svojím Bohom, keď mi Hospodin povedal: ‚Zhromaždi mi ľud, aby počul moje slová, a tak sa naučil báť sa ma po celý svoj pozemský život a učil podobne aj svojich synov.‘* (Dt 4,9-10)

Sú tri nebezpečenstvá, ktoré našu myseľ oberajú o spomienku na Pána: pod náporom neúspechov a starostí; pri ponukách sveta a pohodlia; pri úspechoch a veľkej práci.

**2.** **Spomínajme**, **nezabúdajme** na sen, z ktorého sme sa zrodili. V tom sne prišiel Pán ku chlapcom hrajúcim sa na lúkach piemontského vidieku a spomedzi nich si vybral Janka Bosca, aby sa naučil venovať sa mladým, privádzať ich k nemu a tým ich aj premieňať zo zlých na dobrých. To je veľká Božia túžba a my môžeme na nej spolupracovať. Tak ako don Bosco.

**3. Čítanie prísľubu.** Ako často si osobne čítame prísľub? Iba dva krát do roka ho odrecitujeme spolu s ostatnými? Nemohol by sa prísľub stať väčším „motorom“ môjho duchovného i apoštolského života?

4. **Reštart** je dôležitý nielen pre počítače a smartfóny. Povedať si: tak dosť, všetko nachvíľu vypnem, aby som mohol začať znovu, obnovený, s novým pohľadom, s novou silou. Tento svet potrebuje aj saleziánsku charizmu. Je krásne, keď je tu prítomná.

1. Podebatujte, kedy najviac zabúdame, že sme saleziáni? Čo ste také urobili saleziánske v živote, v poslednom období, čo vám prinieslo radosť?

2. Čo vo vás vzbudilo oznámenie, že 2. mája 2026 sa stretneme v Žiline? Mali by ste nejaký nápad ako toto stretnutie počas mesiacov pripravovať alebo čo by v Žiline nemalo chýbať?

3. Aký reštart by potrebovalo naše stredisko? Čo saleziánske by mohlo svojmu okoliu ponúknuť?

4. Čo bolo tým silným momentom, udalosťou v ktorej sa ma Boh dotkol charizmou dona Boska a ja som sa rozhodol pre život saleziána spolupracovníka?"